Leḥkayet- a ksiɣ-tt-idd zeg udlis n A. Renisio: “ÉTUDE SUR LES DIALECTES BERBÉRES DES BNI IZNASSEN, DU RIF ET DES SENHAJA DE SRAÏR. GRAMMAIRE, TEXTES ET LEXIQUE”.1932.
Ieawed-as-tt , Ḥemmadi Ben Sɛid zi Ait Weryaɣel, zi Ayt Ɛli, zeg ubilaj n Ayt Mussa Uemar réfugié rifain ass n 29 zi 06 zi 1926.
Leḥkayet-a, tettkemmal s twinest-a“Yugur, afransis iqqim din” Mulay Muḥand ssufɣen-t zi tmurt-ines, netni qqimen, zi lweqt-nni ar lux. Am wass-a; 06 zi 02, i yemmut gi tmurt n meddin (Lqahira, Masar) xelli d lxecbit-ines neggama a tt-idd-nesrewweḥ ar Arif.
Amezwaru raḥen Si Muḥammed Azerqan “Punto”[1] d Ḥeddu Lekḥel ar Ujdir, rezzun ṣṣlaḥ ar Ufransis.
Wami i dd-rewwḥen, dewlen-dd akkid-sen tnayen n lḥukuma gi ṭiyyarat tlata. Inna-sen Ɛebdelkrim i lqum-ines; aqa a dd-asen lḥukuma n ufransis, nettazzel gi ṣṣlaḥ. Aqa wen i dasen-ɣa isxesren ci, iḍebber i uzellif-ines.
Ɛawed qqimen gi Tmasint yumayen, hwan lḥukuma ar Ujdir ar lxeṭṭ n lbaruḍ jar umeslem d useppanu. Ṣewwren kulci, uka dewlen-dd ar Tmasint. Lḥukuma nyin gi ṭiyyarat, ruḥen.
Ruxen, ḍrin, Si Ḥmed n Lḥaj Ciddi d Si Muḥend Azerqan “Punto”, nyin gi fragaṭa ufransis, teksi-ten zi mariya n useppanyu. Iksi-ten nhar n larbeɛ. Lexmis, jjemɛa ag uɛecci, xeḍlen-dd. Wami i dd-xeḍlen, nnan-as i mmi-s n Ɛebdelkrim:” aqa ur illi bu ṣṣlaḥ, ag ṣṣbeḥ d lbaruḍ”
Wami i yesbeḥ lḥlal, yuqeɛ lbaruḍ jar-neɣ d useppanyu. Usin-dd ag ṭiyyarat d lefraget d lburqi, uka ccaten.
Afransis, igga-dd lbaruḍ x Igzennayen, x Ayt Ɛmart d Ayt Ɛebbu. Tudecca-nnes, igga lbarud x Ijeɛwanen. Ɛawed tudecca nneḍen, igga lbaruḍ x Ayt Mezduy. Ɛawed isugg ar lmeḥkama n Targist. Usin-dd Ayt Ḥdifa d Ayt Ɛebḍellah ad ɣarsen x ufransis.
Mmi-s n Ɛebdelkrim aqa-t gi Kemmun, igg°ed zeg Ayt n Arif a t-ɣedren, uka yugur ar Sidi Ḥmidu Wazzani ar Snada. Yusi-dd Sidi Ḥmidu ar Targist immelqa ag ufransis. Usin-dd akid-s lḥukuma n ufransis ḥetta ar mmi-s n Si Ɛebdelkrim.
Wami msagaren, ṣerḥen, issekk netta mmi-s n Ɛebdelkrim ar si Ɛebdeslam uma-s, inna-s: ag ufransis aqa neṣleḥ, mala yusa-dd ci n lɛesker n ufransis aqa ad tewtem.
Ḥetta wami d tmenya, uka nufa ixeḍel-dd lɛeskar n ufransis. Lmedbuḥ yekka-dd x uɣzar n Bu Saleḥ, ḥetta wami yexḍel ar trata n Kemmun. Ɛmar n Ḥmidu yekka x Ayt Yeṭṭeft ar lerbeɛ n Tufizt. Wami yexḍel, din ig yeqqim.
Lɛesker n ufransis d lḥukuma-ines nddhen-dd ḥetta ar taddart mani ittawa mmi-s n Si Ɛebdelkrim, ḍewwaren i taddart, bdan qqazen icubar.
Mmi-s n Ɛebdelkrim ila igg°ed a t-ɣedren imselmen, uka isɣat ar ufransis.
Issekk ufransis ar ddwab, wami i dd-xeḍlen ddwab, bdan ttceddan gi lqecc-ines qqaɛ. Yugur, afransis iqqim din.
[1] Tusi-dd zi tseppanyut, punta: pointe et par extention “ mégot” .Qqaren zeɛma gi temzi-ines ila ijemmeɛ ibuntwen gi mlilt. Ssaniti i dd-tusa lekneyyet-ines.
Tessufeɣ-it-idd, tɛawed-as tira: Miluda LḤENKARI
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn